Jau vi vesair blers pajais

Chatrina Josty a discurrì cun Megumi Konishi

Il mund e vegni pli pitschen. Ozendi n'èsi nagin problem pli da partir da la patria per passentar in temp en in auter pajais, sin in auter continent. Uschia ha era Megumi Konishi dal Giapun prendì in bel di la decisiun da partir per la Svizra. Qua ha ella passentà in onn da scola. L'emprim a Wattwil, Son Gagl e suenter a Flem. Nus avain fatg egliuns cur ch'ella era entrada en la stanza da scola. Ins n'ha betg uschè savens l'occasiun d'emprender d'enconuscher ina Giapunaisa. Bainbaud turna Megumi però puspè a chasa. Jau hai discurrì cun ella sur da la Svizra, sur da linguatgs e sur da l'encreschadetgna.

PUNTS: Tge savevas ti sur da la Svizra avant che ti eras vegnida?
Megumi Konishi: Jau saveva ch'i dettia muntognas. E che la natira saja bella.

Tge era tes emprim patratg cur che ti es sortida da l'aviun?
A Turitg, a l'eroport, hai jau pensà: Ah, quai è la Svizra! In eroport uschè pitschen. Ins vesa gia da là las muntognas.

E co ta plai quai?
Bain.

E la glieud?
Tut en tut ma plascha era la glieud. Ma mintgatant ma para la glieud in pau fraida. I dat glieud fitg amiaivla. Ma blers guardan be per sasez.

Datti ina gronda differenza tranter Giapunais e Svizzers?
Schon, bain. Ma i dat era varsaquantas sumeglientschas. Qua è la glieud pli timida. Perquai eri grev da chattar amis. Quai ha duvrà ses temp. Ma grev èsi era sta perquai che la glieud qua ha ina opiniun fitg ferma.

Co manegias quai?
Mmh, per exempel din els: "Jau fatsch ussa quest." E sche insatgi auter di: "Na fa betg quai!" u ch'i fiss meglier da betg far quai sche fan els tuttina. Quai ma para in pau curius e fraid. Jau hai era senti ch'ils Svizzers han ina fitg gronda amur per lur pajais. Els èn patriotics. Jau carteva che la glieud en America saja uschia. Jau vi vesair blers pajais. Ma mia famiglia ospitanta per exempel, quels. din: "Ma pertge ir davent, nus avain uschè bel qua." Els na vulan gnanc savair dad auters pajais.

Co eri cun ils linguatgs?
Jau na sun atgnamain betg vegnida en emprima lingia per emprender tudestg. Jau vuleva simplamain vegnir a star qua. Emprender d'enconuscher la glieud e la cultura. L'emprim hai jau pensa ch'i va be cun il englais qua. Ma mia emprima famiglia ospitanta a Wattwil na saveva insumma betg englais. Uschia hai jau stuì emprender tudestg.

Ed ussa sas perfin in pau rumantsch?
(Ella ri). Gea, dus, trais pleds. Linguatgs ma plain. Quai m'interessescha.

Encreschadetgna?
En sasez na ma lascha jau betg encrescher per mes dachasa. Mia meglra amia m'ha mancà mintgatant. E mintgatant m'ha mancà il mangiar. La famiglia betg.

Ah, be il mangiar, la famiglia betg.
(Ella ri) Sas, qua mangian ins bler pli grass sco tar nus. Jau pens che il mangiar giapunais saja pli saun. Qua datti uschè blera charn, paun e chaschiel. Jau hai mangia bler chaschiel quest enviern. Mes geniturs han in restaurant giapunais. Els fan sushi e da quai. Ma mia famiglia na m'ha propi betg mancà.

Jau n'hai betg dumandà ella, ma tgi sa, sche Megumi vegn a returnar puspè ina giada en Svizra, sco randulina moderna?